C 498/42
SL
Uradni list Evropske unije
30.12.2022
19. priporoča, naj se ustrezna digitalna znanja in spretnosti vključijo v vse ukrepe za vseživljenjsko učenje, da bi vsi evropski državljani lahko izkoristili splošno pravico do dostopa do interneta.
Izobraževanje bi bilo treba v tem smislu razumeti širše od usposabljanja, saj bi moralo državljane usposobiti za aktivno udeležbo in premišljeno pridobivanje informacij;
20. v zvezi s tem poudarja, da je treba posebno pozornost nameniti digitalnemu opolnomočenju najbolj ranljivih skupin, kot so starejši, in zagotoviti, da imajo vsaj osnovna znanja in spretnosti, ter podpreti mlade v manj razvitih regijah, katerih šolski uspeh je kriza zaradi digitalnega razkoraka in pomanjkanja dostopa do ustreznega spletnega izobraževanja v več regijah najbolj prizadela.
Politike EU bi morale pri dodeljevanju proračunskih sredstev za izobraževanje za obvladovanje izrednih razmer na področju izobraževanja nameniti več pozornosti regionalnim razlikam, zlasti manj razvitim regijam, kot v zadnjih letih.
Digitalne izobraževalne vsebine bi morale zajemati tudi možnosti za otroke narodnostnih manjšin in tako zagotoviti enakost vseh družbenih skupin ne glede na poreklo;
21. poudarja, da je dovolj velika medijska pismenost nepogrešljiv del digitalnih znanj in spretnosti vseh segmentov prebivalstva, da bi lahko ocenili, ali so informacije zanesljive, zlasti informacije o zdravju, financah in aktualnih temah.
To še posebej velja zaradi naraščanja pojavov, kot so lažne novice in sovražni govor;
22. predlaga, naj Evropska komisija kot nadaljnji ukrep po nedavno razglašeni evropski deklaraciji o digitalnih pravicah in načelih oblikuje celovit okvir, pravne akte in instrumente za uveljavljanje evropskih digitalnih pravic ter spodbuja tesnejše sodelovanje z evropskimi državljani, da se zagotovijo skupna digitalna načela, ki ustrezajo družbenim potrebam.
Načrtovati bi bilo treba revizijo Listine EU o temeljnih pravicah iz leta 2000, da bi lahko upoštevala nedavno razglašene digitalne pravice;
23. pozdravlja priporočilo Konference o prihodnosti Evrope o sprejetju enakega dostopa do interneta kot temeljne pravice vsakega evropskega državljana, pri čemer je ključen zanesljiv dostop do interneta in digitalnih storitev prek suverene in odporne digitalne infrastrukture EU.
Sprejeti bi bilo treba ukrepe za zagotovitev pravične in odprte konkurence ter preprečitev monopolov in splošne zlorabe tržne moči, vezanosti na ponudnika, koncentracije podatkov in odvisnosti od tretjih držav v zvezi z infrastrukturo in storitvami;
24. predlaga, naj se v skladu s priporočilom v okviru posebnih priporočil Organa evropskih regulatorjev za elektronske komunikacije (11) za nacionalne regulativne organe spodbuja souporaba infrastrukture (med telekomunikacijskimi operaterji in drugimi ponudniki storitev, kot so elektroenergetska podjetja, železnice itd.) za nižje stroške vzpostavljanja širokopasovnih omrežij na oddaljenih območjih;
25. poudarja, da imajo številne regije dobre izkušnje z javno-zasebnimi partnerstvi tako pri povečanju digitalne infrastrukture kot tudi pri odpravljanju digitalnega razkoraka, ter poudarja vlogo regionalnih digitalnih vozlišč pri uvajanju digitalizacije;
26. močno poudarja, da bi morale Evropska komisija in države članice izkoristiti priložnosti, ki jih ponuja decentralizirano delo, s spodbujanjem življenja na podeželju, otokih, v gorskih regijah in območjih z zelo nizko gostoto prebivalstva in razpršenostjo prebivalcev ter pospeševanjem prednosti življenja na teh območjih, kar bi lahko privedlo do bolj okoljsko, družbeno in gospodarsko trajnostnega in cenovno dostopnega življenja, če je poleg drugih osnovnih zahtev zagotovljena digitalna kohezija, kar pomeni, da so v celoti na voljo ključne digitalne storitve;
27. izpostavlja koristi izmenjave najboljših praks iz vseh evropskih regij glede politik, ki omogočajo vzdržne možnosti decentraliziranega dela, da bo tovrstno delo postalo stalni element na delovnih mestih na način, ki prinaša čim večje gospodarske, družbene in okoljske koristi;
(11)
Iclaves & Esade, Study on post-COVID measures to close the digital divide (Študija o ukrepih po pandemiji COVID-19 za premostitev digitalnega razkoraka), končno poročilo, oktober 2021.